CELEX: C2006/096/28
Language: fi
Date: 2006-04-22 00:00:00
Title: Asia T-26/06: Kanne  25.1.2006  — Trioplast Wittenheim v. komissio

22.4.2006   
            
            
               FI
            
            
               Euroopan unionin virallinen lehti
            
            
               C 96/14
            
         Kanne 25.1.2006 — Trioplast Wittenheim v. komissio
   (Asia T-26/06)
   (2006/C 96/28)
   Oikeudenkäyntikieli: ruotsi
   Asianosaiset
   
      Kantaja: Trioplast Wittenheim AS (Wittenheim, Ranska) (edustaja: asianajaja Tommy Pettersson)
   
      Vastaaja: Euroopan yhteisöjen komissio
   Vaatimukset
   
               —
            
            
               päätöksen 1 artiklan g kohta on kumottava osittain sen ajanjakson osalta, jona kantajan katsottiin olleen vastuussa rikkomisesta
            
         
               —
            
            
               päätöksen 2 artiklan f kohta on kumottava osittain sen sakon määrän osalta, joka kantaja velvoitettiin maksamaan, tai toissijaisesti sakon määrää on alennettava
            
         
               —
            
            
               Euroopan yhteisöjen komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa komission päätöksen asiassa COMP/F/38.354 — Teollisuussäkit (C (2005) 4634 lopullinen) (jäljempänä riidanalainen päätös), jossa kantaja määrättiin maksamaan 17,85 miljoonan euron sakko, koska se oli osallistunut kilpailua rajoittavaan menettelyyn teollisuussäkkimarkkinoilla Belgiassa, Saksassa, Espanjassa, Ranskassa, Luxemburgissa ja Alankomaissa EY 81 artiklan vastaisesti.
   Kantaja ei kiistä osallistumistaan kilpailua rajoittavaan menettelyyn 23.3.1999 saakka, mutta se väittää, että se päätti rikkomisen maaliskuussa 1999, kun kantajan uusi omistaja Trioplast Industrier sai tiedon kilpailua rajoittavasta menettelystä. Komissio teki kantajan mukaan näin ollen virheellisen arvion yhtiön rikkomisen kestosta.
   Kantaja väittää lisäksi rikkomisen vakavuuden osalta, että verrattuna muihin rikkomiseen syyllistyneisiin yhtiöihin komissio määräsi kantajalle liian korkean perusmäärän, kun otetaan huomioon kantajan markkinaosuus.
   Kantaja väittää kannekirjelmänsä tueksi edelleen, että komission laskentatapa sakon määrittämiseksi oli virheellinen ja että olisi pitänyt käyttää toista tapaa, jossa olisi otettu huomioon se, että kantajan rikkominen liittyi kolmeen eri ajanjaksoon, koska sillä oli kolme eri omistajaa (St. Gobain, FLS ja Trioplast Industrier) rikkomisen kuluessa. Komission laskentatavasta seuraa kantajan mukaan, että FLS:n ja Trioplast Industrierin yhteenlaskettu yhteisvastuu ylittää kantajalle määrätyn kokonaissakon ja että FLS:n ja Trioplast Industrierin katsotaan käytännössä olevan yhteisvastuussa sakon maksamisesta myös sen ajanjakson osalta, jolloin kumpikaan näistä yhtiöistä ei omistanut kantajaa.
   Kantaja katsoo lisäksi, että komission olisi pitänyt huomioida se, että kantajan rikkomisen osalta oli olemassa lieventäviä seikkoja, koska kantaja oli jatkuvasti vähäinen ja passiivinen toimija rikkomisessa. Kantajan mukaan komissio ei lisäksi ottanut huomioon asetuksessa N:o 1/2003 (1) olevaa kymmenen prosentin sääntöä, ja sen olisi pitänyt olla myötämielisempi kantajaa kohtaan kuin mitä se oli riidanalaisessa päätöksessä.
   Kantaja väittää lopuksi, että komissio on loukannut oikeusvarmuuden periaatetta ja suhteellisuusperiaatetta.
   
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annettu neuvoston asetus (EY) N:o 1/2003 (EUVL 2003, L 1, s. 1).